CELEX: 32019D2252
Language: bg
Date: 2019-12-17 00:00:00
Title: Решение (ЕС) 2019/2252 на Комисията от 17 декември 2019 година относно предложената гражданска инициатива под надслов Stop Finning – Stop the trade (нотифицирано под номер С(2019) 9203) (само текстът на английски език е автентичен)

30.12.2019   
               
               
                  BG
               
               
                  Официален вестник на Европейския съюз
               
               
                  L 336/312
               
            
         РЕШЕНИЕ (ЕС) 2019/2252 НА КОМИСИЯТА
         от 17 декември 2019 година
         относно предложената гражданска инициатива под надслов „Stop Finning – Stop the trade“
         
            
               (нотифицирано под номер С(2019) 9203)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива под надслов „Stop Finning – Stop the trade“ (Спрете рязането на перки на акули — спрете търговията) е посочено следното: „Въпреки че рязането на перки на борда на корабите на ЕС и във водите на ЕС е забранено и акулите трябва да се разтоварват с естествено прикрепени към трупа перки, ЕС е сред най-големите износители на перки и основен транзитен център за световната търговия с перки“.
                  
               
                     (2)
                  
                  
                     Целите на предложената гражданска инициатива са: „ЕС е основен участник в експлоатацията на акули и тъй като инспекциите в открито море са редки, незаконното задържане, трансбордиране или разтоварване на перки в ЕС продължава. Целта ни е да се сложи край на търговията с перки в ЕС, включително на вноса, износа и транзита на перки, които не са естествено прикрепени към трупа на животното. Тъй като рязането на перките пречи на ефективните мерки за опазване на акулите, ние отправяме искане за разширяване на Регламент (ЕС) № 605/2013 на Европейския парламент и на Съвета (2) и по отношение на търговията с перки, поради което молим Комисията да изготви нов регламент, с който се разширява терминът „естествено прикрепени към трупа перки“, така че да се отнася до цялата търговия с акули и скатове в ЕС“.
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Във връзка с предмета на предложената инициатива могат да се приемат правни актове на Съюза за целите на прилагането на Договорите:
                     
                                 —
                              
                              
                                 за установяването на разпоредби, необходими за постигането на целите на общата политика в областта на рибарството, въз основа на член 43, параграф 2 от Договора за функционирането на Европейския съюз (ДФЕС);
                              
                           
                                 —
                              
                              
                                 за определянето на рамката, в която се осъществява общата търговска политика, въз основа на член 207, параграф 2 от ДФЕС.
                              
                           
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива под надслов „Stop Finning – Stop the trade“ следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива под надслов „Stop Finning – Stop the trade“ се регистрира.
         
         
            Член 2
            Настоящото решение се прилага от 2 януари 2020 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива под надслов „Stop Finning – Stop the trade“, представлявани от г-н Nils KLUGER и г-н Alexander Hendrik CORNELISSEN в качеството им на лица за контакт.
         
         
            Съставено в Страсбург на 17 декември 2019 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.
         
            (2)  Регламент (ЕС) № 605/2013 на Европейския парламент и на Съвета от 12 юни 2013 г. за изменение на Регламент (ЕО) № 1185/2003 на Съвета за премахването на перките на акулите на борда на риболовните кораби (ОВ L 181, 29.6.2013 г., стр. 1).